b'\n_START_ARTICLE_\nCtenochaetus truncatus\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nCtenochaetus truncatus kasvaa noin 15 cm pitk\xc3\xa4ksi. Se muuttaa v\xc3\xa4rityst\xc3\xa4\xc3\xa4n kasvaessaan. Poikaset ovat aivan keltaisia, aikuisen yksil\xc3\xb6n vartalossa on vaalean sinisi\xc3\xa4 pilkkuja ruskealla pohjalla. Silm\xc3\xa4n ymp\xc3\xa4rill\xc3\xa4 on auringonkukan keltainen rengas. Sill\xc3\xa4 on jopa 30 hammasta, jotka kasvavat monessa riviss\xc3\xa4 kuin harjan piikit.\n_START_SECTION_\nAlkuper\xc3\xa4\n_START_PARAGRAPH_\nCtenochaetus truncatus el\xc3\xa4\xc3\xa4 Malediivien ymp\xc3\xa4rist\xc3\xb6ss\xc3\xa4 ja muualla Intian valtamerell\xc3\xa4. Sit\xc3\xa4 on tavattu 1-20 metrin syvyydest\xc3\xa4 riuttojen sis\xc3\xa4rinteilt\xc3\xa4, usein suurikokoisten korallien joukosta.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nCtenochaetus truncatus  el\xc3\xa4\xc3\xa4 yksitellen tai pieniss\xc3\xa4 parvissa. Se on yksi rauhallisimmista v\xc3\xa4lsk\xc3\xa4rilajeista, ja sopii seura-akvaarioihin. Se voi joutua kiusaamisen kohteeksi, joten rauhalliset lajit ovat turvallisin valinta samaan akvaarioon.\n_START_SECTION_\nVesiolot ja ravinto\n_START_PARAGRAPH_\nCtenochaetus truncatus sy\xc3\xb6 luonnossa lev\xc3\xa4\xc3\xa4 ja saa sen joukossa pieni\xc3\xa4 selk\xc3\xa4rangattomia. Akvaariossa se nyppii laseista ja kivist\xc3\xa4 lev\xc3\xa4\xc3\xa4, ja sy\xc3\xb6 pohjalla mahdollisesti vellovaa lev\xc3\xa4- ja detritusmassaa, mink\xc3\xa4 lis\xc3\xa4ksi sille annetaan kasvis- ja \xc3\xa4yri\xc3\xa4ispitoisia pakaste- ja kuivaruokia. _NEWLINE_Sopiva l\xc3\xa4mp\xc3\xb6tila on 23 - 27\xc2\xb0 C.'